ტეიანა ტეილორი
ტეიანა მა შეი ჯეკქუელი (ინგლ. Teyana Me Shay Jacqueli Shumpert; დ. 10 დეკემბერი, 1990, ნიუ-იორკი, ნიუ-იორკის შტატი, აშშ) — ამერიკელი მომღერალი, სიმღერების ავტორი, მსახიობი, მოდელი, მოცეკვავე, ქორეოგრაფი და რეჟისორი. 2006 წელს იმუშავა ბიონსეს კომპოზიციის, „Ring the Alarm" მუსიკალური ვიდეოს ქორეოგრაფიაზე, რის შემდეგაც ხელი მოაწერა კონტრაქტს Neptunes's Star Trak Entertainment-თან. კარიერის დასაწყისში გამოჩნდა MTV-ის My Super Sweet 16-ში. 2008 წელს გამოუშვა სადებიუტო სინგლი „Google Me“. 2010 წელს კანიე უესტთან ერთად გამოუშვა კოლაბორაციული ნამუშევრები „Dark Fantasy" და „Hell of a Life". კომპოზიციები შევიდა ვესტის ალბომში My Beautiful Dark Twisted Fantasy (2010). მალევე ტეილორი წამოვიდა ლეიბლებიდან Star Trak და Interscope. შემდეგ ხელი მოაწერა კონტრაქტს West's GOOD Music-თან. 2010 წელს შედგა ტეილორის სამსახიობო დებიუტი ფილმში Stomp the Yard: Homecoming, მოგვიანებით კი ითამაშა ტაილერ პერის ფილმში, Madea's Big Happy Family. მომდევნო წელს იმღერა GOOD Music-ის კომპილაციურ ალბომში Cruel Summer (2012). ნამუშევარი მეორე ადგილზე გავიდა ბილბორდ 200-ში. სადებიუტო სტუდიური ალბომი, VII, გამოუშვა 2014 წელს. ნამუშევარმა კრიტიკოსთა მოწონება დაიმსახურა და ბილბორდ 200-ის ტოპ ოცეულში მოხვდა. ასევე მუსიკოსმა გამოუშვა კიდევ ორი ალბომი K.T.S.E. (2018) და The Album (2020). ტეილორმა ითამაშა ლი დენიელსის სატელევიზიო სერიალში Star (2017–2018) და Amazon Prime-ის ფილმში Coming 2 America (2021). 2023 წელს დაიმსახურა კრიტიკოსების მოწონება A Thousand and One-ში შესრულებული როლით. იგი გამოჩნდა VH1-ის რეალით სერიალში Teyana and Iman. კარიერის განმავლობაში გადაიღო ვიდეოები ისეთი შემსრულებლებისთვის, როგორიცაა Diddy, Schoolboy Q და Queen Naija. მან მოიგო BET-ის ჯილდო წლის საუკეთესო ვიდეო-რეჟისურისთვის 2020 და 2023 წლებში.